1. ปัจจัยความเสี่ยง

  1. ความเสี่ยงในการประกอบธุรกิจ

  บริษัท พึ่งพาลูกค้าหรือผู้จัดจำหน่ายรายใหญ่หรือน้อยราย

บริษัท ฟาร์มกรุงไทย จำกัด ซึ่งเป็นบริษัทย่อย ประกอบธุรกิจ ผลิตลูกไก่เนื้อและลูกไก่ไข่
โดยเฉพาะลูกไก่เนื้อ บริษัทต้องพึ่งพิงลูกค้ารายใหญ่เพียง 2 ราย คือ บริษัท เอ็มเคเอส ฟาร์ม
จำกัด และบริษัท กรุงไทยอาหารสัตว์ จำกัด (มหาชน) โดยมียอดซื้อลูกไก่ในสัดส่วนที่สูงคือ 453
ล้านบาท หรือ ประมาณร้อยละ 6.76 ของรายได้รวมตามงบการเงินรวม
หากบริษัทต้องสูญเสียลูกค้าสองรายนี้ จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้ อาจมีผลต่อความอยู่รอดของบริษัท
อย่างไรก็ตามบริษัทคาดว่าคงไม่มีปัญหากับลูกค้ารายนี้ เนื่องจากบริษัทมีความ
สัมพันธ์ที่ดีกับลูกค้ามาโดยตลอดและผู้ถือหุ้นรายใหญ่เป็นผู้ถือหุ้นกลุ่มเดียวกัน

บริษัท เอ็มเคเอส ฟาร์ม จำกัด ซึ่งเป็นบริษัทย่อย ประกอบธุรกิจเลี้ยงไก่เนื้อ
บริษัทพึ่งพิงลูกค้ารายใหญ่เพียงรายเดียว คือ บริษัท จีเอฟพีที จำกัด (มหาชน)
ซึ่งมียอดซื้อสินค้าในสัดส่วนที่สูง ในปี 2548 นี้ มียอดซื้อสินค้าประมาณ 2,288 ล้านบาท
คิดเป็นร้อยละ 34.14 ของรายได้รวมตามงบการเงินรวม หากบริษัท
ต้องสูญเสียลูกค้ารายนี้จะมีผลต่อรายได้ของบริษัท ถ้าบริษัทไม่สามารถหาลูกค้ามาทดแทนได้
อาจมีผลต่อความอยู่รอดของบริษัท อย่างไรก็ตาม บริษัทคาดว่าคงไม่มีปัญหากับลูกค้ารายนี้
เนื่องจากลูกค้ารายนี้เป็นบริษัทแม่ ซึ่งมีผู้บริหารกลุ่มเดียวกัน

บริษัท กรุงไทยอาหารสัตว์ จำกัด (มหาชน) ซึ่งเป็นบริษัทย่อย ประกอบธุรกิจผลิตอาหารสัตว์
ในส่วนของอาหารไก่ บริษัทพึ่งพิงลูกค้ารายใหญ่ ซึ่งเป็นบริษัทที่เกี่ยวข้องกันคือ บริษัท เอ็มเคเอส
ฟาร์ม จำกัด และ บริษัท ฟาร์มกรุงไทย จำกัด ในปีที่ผ่านมานี้ ทั้งสองบริษัท มียอดสั่งซื้ออาหารไก่
เป็นจำนวนเงิน 1,700 ล้านบาท หรือคิดเป็นร้อยละ 25.36 ของรายได้รวมตามงบการเงินรวม
หากบริษัทต้องสูญเสียลูกค้า 2 รายนี้ จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้ อย่างไรก็ตาม บริษัทคาดว่าคงไม่มีปัญหากับลูกค้าทั้ง 2
รายนี้ เนื่องจากผู้ถือหุ้นรายใหญ่เป็นผู้ถือหุ้นรายเดียวกัน

บริษัท จีเอฟ ฟูดส์ จำกัด ซึ่งเป็นบริษัทย่อย ประกอบธุรกิจผลิตและจำหน่ายอาหารแปรรูป
บริษัทต้องสั่งซื้อเนื้อไก่เพื่อนำมาผลิตไส้กรอก บริษัทต้องพึ่งพาผู้จัดจำหน่ายเพียงรายเดียว คือ บริษัท
จีเอฟพีที จำกัด (มหาชน) ซึ่งเป็นบริษัทแม่ ยอดสั่งซื้อเนื้อไก่คิดเป็นมูลค่า 62 ล้านบาท
หากบริษัทต้องสูญเสียผู้จัดจำหน่ายรายนี้ จะมีผลกระทบต่อต้นทุนของบริษัท อย่างไรก็ดี
บริษัทคาดว่าคงไม่มีปัญหากับผู้จัดจำหน่ายรายนี้ เนื่องจากผู้จัดจำหน่ายรายนี้เป็นบริษัทแม่
และผู้ถือหุ้นรายใหญ่ของทั้ง 2 บริษัท เป็นผู้ถือหุ้นรายเดียวกัน

บริษัทพึ่งพิงตลาดสินค้าที่มีข้อจำกัด

ในปี 2548 การแพร่ระบาดโรคไข้หวัดนกในไทยยังคงมีอยู่
ดังนั้นบริษัทจึงต้องส่งออกเฉพาะเนื้อไก่ปรุงสุกเท่านั้น

ตลาดญี่ปุ่นซึ่งเป็นตลาดหลักที่นิยมบริโภคสินค้าเนื้อไก่ปรุงสุก
ทำให้บริษัทหันมาส่งออกไปยังประเทศญี่ปุ่นมากขึ้นถึงร้อยละ 81 ซึ่งมีมูลค่าประมาณ 539 ล้านบาท
หรือคิดเป็นร้อยละ 8.04 ของรายได้รวมตามงบการเงินรวมของบริษัท
จากการพึ่งพิงตลาดของประเทศญี่ปุ่นในสัดส่วนที่สูงนี้เอง
ทำให้การดำเนินธุรกิจของบริษัทอาจได้รับผลกระทบจากการเปลี่ยนแปลงนโยบายทางการค้าของกลุ่มประเทศดังกล่าว
เช่น การเพิ่มอัตราภาษีขาเข้า การเพิ่มมาตรการด้านสุขอนามัย
รวมทั้งการกำหนดมาตรฐานการนำเข้าให้สูงขึ้น การเปลี่ยนแปลงปัจจัยดังกล่าว
อาจมีผลกระทบต่อต้นทุนการผลิต ยอดขายสินค้า
และความสามารถในการทำกำไรในอนาคตของบริษัทอย่างมีนัยสำคัญ
การที่จะเปิดตลาดใหม่หรือขยายตลาดไปยังประเทศอื่น อาจไม่สามารถกระทำได้ง่าย
หรืออาจจะต้องใช้ระยะเวลานาน เนื่องจากแต่ละประเทศกำหนดมาตรฐานการนำเข้าต่างกัน

2. ความเสี่ยงเกี่ยวกับการผลิต

วัตถุดิบมีราคาผันแปรไปตามราคาซื้อขายของตลาดโลก

บริษัทย่อยซึ่งประกอบธุรกิจด้านผลิตอาหารสัตว์ ต้องพึ่งพิงการนำเข้าวัตถุดิบอาหารสัตว์บางรายการ
เช่น ข้าวโพด กากถั่วเหลือง และพรีมิกซ์ เป็นต้น
ทั้งนี้ราคาวัตถุดิบมีความผันแปรไปตามราคาซื้อขายในตลาดโลก
รวมทั้งความผันผวนของอัตราแลกเปลี่ยนเงินตราต่างประเทศ ในขณะเดียวกัน
บริษัทไม่อาจจะผลักภาระค่าใช้จ่ายดังกล่าวให้กับผู้บริโภคได้ทันทีทันใด
เนื่องจากการปรับราคาขายอาหารสัตว์ จะต้องได้รับการอนุมัติจากกรมการค้าภายใน
ดังนั้นความผันผวนของราคาวัตถุดิบอาหารสัตว์มีผลกระทบอย่างมากต่อต้นทุนการผลิตของบริษัท
อย่างไรก็ดี
บริษัทได้มีการวางแผนและควบคุมปริมาณสินค้าและวัตถุดิบคงคลังให้มีปริมาณที่เหมาะสมที่จะไม่ส่งผลกระทบต่อกระบวนการผลิต

3. ความเสี่ยงด้านการบริหารและการจัดการ

บริษัทมีผู้ถือหุ้นรายใหญ่ถือหุ้นมากกว่าร้อยละ 50

ณ. วันที่ 31 ธันวาคม 2548 กลุ่มตระกูลศิริมงคลเกษม ถือหุ้นในบริษัทคิดเป็นร้อยละ 56
ของจำนวนหุ้นที่จำหน่ายได้แล้วทั้งหมดของบริษัท จึงทำให้กลุ่มศิริมงคลเกษม
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

4. ความเสี่ยงด้านการเงิน

ณ. วันที่ 31 ธันวาคม 2548 บริษัท จีเอฟพีที จำกัด (มหาชน)
และบริษัทย่อยไม่มีเงินกู้ยืมที่เป็นสกุลเงินตราต่างประเทศ
ดังนั้นจึงไม่มีความเสี่ยงด้านการบริหารการเงิน
แต่มีความเสี่ยงจากอัตราแลกเปลี่ยนโดยมีรายละเอียดดังนี้

-   งบการเงินรวม

ความเสี่ยงด้านอัตราแลกเปลี่ยนของบริษัทย่อยทั้งหมด
เกิดจากการซื้อวัตถุดิบเป็นเงินตราต่างประเทศโดย ณ วันที่ 31 ธันวาคม 2548
บริษัทย่อยมีหนี้สินที่เป็นเงินตราต่างประเทศ จำนวน 0.39 ล้านเหรียญดอลลาร์สหรัฐ
ซึ่งบริษัทย่อยมิได้ทำสัญญาชื้อ-ขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยนแต่อย่างใด

-   งบการเงินเฉพาะบริษัท

ความเสี่ยงด้านอัตราแลกเปลี่ยนของบริษัททั้งหมดเกิดจาก
การมีรายได้จากการขายต่างประเทศเป็นเงินตราต่างประเทศโดย ณ วันที่ 31 ธันวาคม 2548
บริษัทฯ มีสินทรัพย์ที่เป็นเงินตราต่างประเทศ จำนวน 1.06 ล้านเหรียญดอลลาร์สหรัฐ
ซึ่งบริษัทได้ป้องกันความเสี่ยงดังกล่าวโดยการทำสัญญาชื้อ-ขายเงินตราต่างประเทศล่วงหน้า

5. ความเสี่ยงเกี่ยวกับการเสนอขายหลักทรัพย์

-ไม่มี-